आठौं राष्ट्रिय खेलकुद :आर्मीको भाग्य
घरेलु टोली प्रदेश ५ लाई पेनाल्टी सुटआउटमा स्तब्ध तुल्याउँदै त्रिभुवन आर्मी क्लब पुरुष फुटबलको फाइनलमा पुगेको छ  ।  आर्मीले उपाधिलाई नेपाल पुलिसको सामना गर्नेछ  ।
बाँके — घरेलु टोली प्रदेश ५ लाई पेनाल्टी सुटआउटमा स्तब्ध तुल्याउँदै त्रिभुवन आर्मी क्लब पुरुष फुटबलको फाइनलमा पुगेको छ  । आर्मीले उपाधिलाई नेपाल पुलिसको सामना गर्नेछ  ।नेपालगन्ज रंगशालामा मंगलबार बिहान सम्पन्न पहिलो सेमिफाइनलमा पहिलो हाफ आर्मीले २ गोलको अग्रता लिए पनि दोस्रो हाफमा प्रदेश ५ ले उत्कृष्ट पुनरागमन गरेको थियो । निर्धारित समयमा २–२ गोलको बराबरी भएपछि पेनाल्टीमा धकेलिएको खेलमा आर्मीले ३–१ गोलअन्तरले खेल आफ्नो पक्षमा पर्‍यो ।पेनाल्टीमा आर्मीका लागि नवयुग श्रेष्ठ, विवेक बस्नेत र सन्तोष तामाङले गोल गरे । प्रदेश ५ का कृष्ण रानाभाटले मात्र गोल गर्न सके । प्रदेश ५ का दीपेनसिंह ठकुरी र चेतन थारूको प्रहार पोलमा लागेर फर्कियो । विवेक पुनको प्रहार आर्मीका गोलरक्षक बिकेश कुथुले रोकेका थिए । आर्मीका जितेन्द्र कार्कीको प्रहार प्रदेश ५ का गोलरक्षक प्रितम खडकाले बचाए भने दीपक गुरुङको प्रहार पोस्टमा लागेर बाहिरिएको थियो । पुनर्निर्माण गरी आधुनिक सुविधासम्पन्न बनाइएको नेपालगन्ज रंगशालामा खेलाइएको यो पहिलो खेल थियो ।यसअघि निर्धारित समयको पहिलो हाफमा आर्मीले अग्रता लिँदा १९ औं मिनेटमा प्रदेश ५ का दीपेनसिंह ठकुरीले आत्मघाती गोल गरेका थिए । ३१ औं मिनेटमा दीप लामाले गोल गरी अग्रता दोब्बर बनाए । दोस्रो हाफको ३ मिनेटको अन्तरमा प्रदेश ५ ले दुई पेनाल्टी गोल गर्दै खेलमा फर्किएको थियो । प्रदेश ५ का लागि ७८ औं र ८१ औं मिनेटमा दुवै पेनाल्टी गोल विनोद केसीले गरे ।मंगलबार साँझ सम्पन्न दोस्रो सेमिफाइनलमा डिफेन्डिङ च्याम्पियन एपीएफलाई २–१ गोल अन्तरले पराजित गर्दै पुलिसले आर्मीसँगको उपाधि भेट पक्का गरेको हो । पुलिसलाई जिताउन रवि पासवान र तेज तामाङले गोल गरे । एपीएफका आशिष लामाले एक गोल फर्काए । नवौ मिनेटमा रविले गोल गर्दै पुलिसलाई अग्रता दिलाए । उनले डि–बक्स बाहिरबाट हानेको प्रहार दोस्रो बार हुँदै गोल भएको थियो । ३४ औं मिनेटमा पुलिसले अग्रतालाई दोब्बर बनायो । तेजले एकल प्रयासमा गोल गरेका थिए । ७२ औं मिनेटमा एपीएफका आशिष लामाले गोल गर्दै एपीएफलाई खेलमा फर्काउने प्रयास गरे पनि थप गोल हुन सकेन ।